El Museu Casteller de Catalunya, en fase final de construcció a Valls, resta a l’espera de trobar una empresa que el gestioni. El concurs per licitar el servei, convocat a l’estiu, va quedar desert. Un impàs que podria condicionar l’obertura de l’equipament i retardar-la al 2020, quan la seva inauguració s’havia anunciat per finals d’aquest estiu. Fonts municipals han informat a l’ACN que s’està treballant en un nou plec de clàusules i es confia que, amb aquests “ajusts” -tant en import com en condicions-, es desperti l’interès de possibles gestors de presentar-se a la nova licitació, prevista per aquest octubre, si bé encara no està tancat. El museu, un projecte complex que arrossega dècades sobre la taula, suma un nou retard. L’Ajuntament evita donar noves dates i apunta que la prioritat és obrir l’equipament “amb totes les garanties”. La concessió preveu externalitzar la gestió del futur Museu Casteller de Catalunya durant un període de deu anys per import de poc més de 7 milions d’euros. A l’estiu, però, davant la manca d’empreses interessades -no es va oficialitzar cap sol·licitud-, la mesa de contractació va haver de declarar el concurs desert. És per això que el consistori ha hagut d’iniciar altre cop els tràmits per a una nova licitació, “ajustant” el plec de clàusules que havia establert. Això suposa un nou revés en la posada en marxa d’aquest equipament, ubicat a tocar de la plaça del Blat de Valls, a l’espera que es resolgui el contracte per a la seva gestió.

Summary: El Museu Casteller, a l’espera d’una nova licitació


La fabricació de vehicles va caure un 16% a l'Estat a l'abril, amb un total de 224.620 unitats, segons dades de l'Associació Espanyola de Fabricants d'Automòbil i Camions. Amb aquest ja són quatre els mesos de caiguda de la fabricació, amb un total acumulat del 5,5% en els quatre primers mesos de l'any. En un comunicat, Anfac ha explicat que la producció espanyola es veu afectada per la "debilitat" dels mercats europeus, on la matriculació s'ha reduït un 0,4% a l'abril. Per tipologies, la producció de turismes va baixar un 16,2%, fins als 179.230 vehicles, la de totterrenys un 34,4% amb 3.085 unitats  i la de vehicles comercials i industrials un 15,22%, amb 42.305 unitats.  Pel que fa a l'exportació, el descens és del 14%, amb 184.766 vehicles. En els quatre primers mesos de l'any la davallada és del 4% en comparació amb el mateix quadrimestre del 2018.

Summary: La fabricació de vehicles cau un 16% a l'Estat a l'abril


El jutjat d'instrucció número 19 de Barcelona ha acordat presó provisional comunicada i sense fiança per a l'home acusat de cometre tres homicidis al districte de Ciutat Vella de Barcelona dilluns passat. La causa està oberta per homicidi dolós, incendi, robatori amb violència i intimidació, lesions i amenaces. El detingut s'ha acollit al seu dret a no declarar. L'home està implicat en la mort d'un home que es va localitzar sense vida i amb signes de violència al número 9 del carrer Portal, després que els Bombers de Barcelona apaguessin un incendi que s'havia declarat al pis. Poc després, es va trobar una dona morta que va caure al vestíbul des d'un dels pisos d'un edifici de l'Arc de Sant Vicenç. Minuts més tard es va produir l'apunyalament d'un treballador de l'Ajuntament de Barcelona a prop de la plaça Sant Jaume.

Summary: Presó sense fiança per a l'acusat de cometre tres homicidis al districte de Ciutat Vella de Barcelona dilluns passat


Ha traslladat cinc persones a centres mèdics ACN Barcelona.-El Sistema d'Emergències Mèdiques (SEM) ha atès vuit persones a la Jonquera i a l'AP-7 a Girona en les últimes 24 hores durant els talls convocats pel Tsunami Democràtic. No hi ha cap persona en estat greu. De les vuit assistències, hi ha hagut cinc trasllats a centres mèdics, dos a la Jonquera i tres a Girona.

Summary: El SEM atén 8 persones a la Jonquera i a Girona, cap d'elles en estat greu


El president del grup municipal del PDeCAT a la Paeria de Lleida, Toni Postius, sospita que l'equip de govern socialista pretén aprofitar l'aplicació de l'article 155 "per aconseguir que tiri endavant l'enèsim retoc del Pla General que ha de permetre la construcció del vial d'accés a la futura zona comercial de Torre Salses". L'equip de govern del PSC tornarà a portar al ple d'aquest divendres una proposta que, segons Postius, "no s'ajusta a les recomanacions de la Comissió Territorial d'Urbanisme de Lleida pel que fa a l'obligació dels promotors de la zona comercial d'assumir el cost íntegre de construcció de l'avinguda Víctor Torres". En aquest sentit, el president del grup del PDeCAT creu la voluntat de l'equip de govern d'Àngel Ros és "intentar aprofitar que el govern legítim de la Generalitat no controla la conselleria de Territori perquè sigui el ministeri corresponent qui li permeti tirar endavant el projecte". Toni Postius ha advertit que "una vegada més ens trobem amb una proposta que planteja que la ciutat de Lleida hagi d'assumir una inversió de 8 milions d'euros que, d'acord amb els diferents informes de la Generalitat, haurien de pagar en la seva totalitat els promotors de la zona comercial". El president del grup del PDeCAT a l'Ajuntament de Lleida ha remarcat que la Llei d'Urbanisme deixa clar que una modificació del Pla General "ha de respondre a l'interès general" i que la construcció del vial "és una solució als problemes de mobilitat que generarà aquest futur equipament comercial i, per tant, els costos els han d'assumir íntegrament els seus promotors, que obtindran una plusvàlua de 40 milions d'euros gràcies a la requalificació", segons Postius.  Pel president del grup Demòcrata a la Paeria, la nova proposta de l'equip de govern "torna a incomplir les recomanacions d'Urbanisme". "Això ens indueix a pensar que l'alcalde Ros i el tripartit unionista de la ciutat pretenen aprofitar l'aplicació de l'article 155 perquè Madrid li aprovi una modificació que en els últims dos anys li ha tombat la Generalitat perquè l'interès públic no està justificat", ha sentenciat Postius.

Summary: Postius acusa Ros de voler aprofitar l'aplicació del 155 per aconseguir tramitar el vial de Torre Salses


Les poblacions de Sort i Rialp, dos dels principals nuclis de població del Pallars Sobirà, aviat estaran unides per una via verda. L'obra suposarà una inversió de 2 milions d'euros que assumirà integralment la Generalitat. Es tracta de 2,7 quilòmetres de via amb una amplada de 2,5 metres en la majoria del seu trajecte, tot i que es veurà reduïda en algun tram per la complexitat de l'orografia. La via verda, que seguirà el recorregut del riu Noguera Pallaresa i la carretera C-13, sortirà de la rotonda de Sort i finalitzarà a l'Hotel Comtes del Pallars de Rialp. El secretari d'Infraestructures i Mobilitat, Isidre Gavín, ha explicat que la previsió és que el projecte constructiu estigui acabat el febrer del 2021. Tant l'alcalde de Sort, Raimon Monterde, com el de Rialp, Gerard Sabarich, s'han mostrat satisfets per aquest projecte. Monterde ha destacat la importància de potenciar la mobilitat sostenible, també a les zones del Pirineu, i ha valorat positivament que s'intensifiqui la comunicació, sense cotxe, entre aquestes dues poblacions. Aquesta via, que serà apta per fer-la amb bicicleta o a peu, serà una bona opció per a molts veïns de Sort i Rialp, segons Sabarich. L'alcalde de Rialp ha assenyalat que aquesta via verda discorre per un complex esportiu i un alberg i, d'aquesta manera, facilitarà la mobilitat sostenible de la gent que hi vulgui anar o dels residents a l'alberg. Per Sabarich, és un "gran projecte" que beneficiarà les localitats de Sort i Rialp i reforçarà el desenvolupament econòmic de la comarca i la seva oferta turística.

Summary: Una via verda de 2,7 quilòmetres unirà les poblacions de Sort i Rialp


Es registren retards de 30 minuts a Rodalies per una avaria de senyalització d'Adif entre les estacions de Plaça Catalunya i Sants. La incidència ha començat a les 9.45 hores, segons ha informat Renfe, i afecta els trens de les línies R1, R3 i R4. Tècnics d’Adif s’han desplaçat fins al punt de l'avaria per procedir a la seva reparació. Si aquestes tasques s’allarguen, els retards s’aniran incrementant.

Summary: Retards de 30 minuts a Rodalies per una avaria entre Plaça Catalunya i Sants


Alemanya permetrà reobrir les botigues petites la setmana que ve i les escoles a principis de maig. El govern d'Angela Merkel ha decidit aquest dimecres començar a aixecar les restriccions pel covid-19 amb precaució, tot i que amplia l'obligació de mantenir una distància social de seguretat fins al 3 de maig. Preveuen que els festivals i altres esdeveniments públics estiguin prohibits fins a finals d'agost. L'executiu alemany revisarà cada dues setmanes la situació per si cal reimposar alguna mesura.


Meritxell Ruiz considera que les revàlides de la LOMCE no tenen sentit pedagògic perquè condiciona un títol a un examen, i no es té en compte l'evolució que ha tingut un alumne i per tant, es deixa de banda la funció ''social'' de l'escola. Ruiz ha reiterat que aquestes revàlides no es faran a Catalunya sinó que es tornaran a fer les competències bàsiques, seguint el que marca Europa i ''defensa fèrria'' de la LEC, una llei molt més ''avançada'', segons Ruiz, que la LOMCE. La titular d'Ensenyament confia que, un cop hi hagi govern a Espanya, la llei canviarà i amb aquest fet, també les revàlides. De fet, Ruiz ha recordat que el ministre j ha fet ''un pas enrere'' i que enguany les revàlides que facin altres comunitats autònomes no tindran validesa acadèmica. Meritxell Ruiz ha destacat que el curs comença amb normalitat, amb  més docents i més alumnes, i també més recursos. Reconeix que els pressupostos havien previst més millores però que s'ha hagut de ''reprioritzar'' perquè no s'ha disposat del nou pressupost. Per això, per exemple, els substituts han arribat dos dies abans de començar el curs als centres. Ruiz assegura que en matèria, precisament, de substitucions, mai no han aplicat la normativa espanyola literalment, i confia que en el pressupost de 2017 es pugui millorar.  Per això, Ruiz ha explicat que el Consell Escolar de Catalunya iniciarà enguany un debat per treballar les bases d'un futur model educatiu de Catalunya i definir les necessitats econòmiques sense restriccions per saber amb què s'ha d'invertir quan hi hagi més recursos.  Els projectes innovadors i el plurilingüisme també caracteritzen aquest nou curs escolar. Ruiz ha dit que el 60% dels centres ja fan assignatures en català, castellà, anglès i una segona llengua estrangera. Considera però, que no es pot parlar de percentatges sinó garantir la competència lingüística perquè pugui anar aprenent altres llengües. Ruiz ha explicat que també cal preparar el professorat i que en aquest sentit, a Catalunya s'està avançant molt. La consellera també ha destacat que els projectes competencials als centres guanyen terreny a Catalunya i que cal entendre la innovació com a instrument i no com una finalitat i per tant, l'objectiu ha de ser tenir millors resultats.

Summary: Ruiz confia que la LOMCE canviarà quan hi hagi govern espanyol i reitera que Catalunya no farà revàlides aquest curs


La firma nord-americana contractarà un centenar de científics i enginyers per desenvolupar projectes de 'machine learning' ACN Luxemburg.-Amazon ha anunciat aquest dimarts que obrirà un nou centre d'investigació i  desenvolupament a Barcelona durant la primera meitat de 2018. Amazon té previst contractar progressivament més de 100 científics i enginyers de programari per a aquestes instal·lacions. El centre estarà ubicat al districte tecnològic barceloní del 22@, al mateix edifici que el Seller Support Hub d'Amazon, des del qual, a principis de 2018, es començarà a oferir assistència a petites i mitjanes empreses del sud d'Europa que venen els seus productes a Amazon Marketplace. L'equip internacional de Machine Learning (aprenentatge automàtic) d'Amazon treballa per extreure automàticament patrons a partir de bases de dades molt extenses per tal de fer prediccions de gran precisió. "La capacitat per preveure la demanda dels clients, la traducció de la informació dels productes i el reconeixement automàtic de veu són només alguns exemples de com l'aprenentatge automàtic permetrà a la companyia oferir preus més baixos, una major selecció de productes i una millor experiència d'usuari a Amazon", segons la firma nord-americana. El director de Machine Learning d'Amazon, Ralf Herbrich ha declarat que "la innovació està en el nostre ADN i forma part de tot el que fem a Amazon. L'aprenentatge automàtic està millorant el servei al client en molts sentits, com, per exemple, permetent als nostres clients guanyar en comoditat i a nosaltres poder oferir-los preus més baixos, un catàleg més ampli de productes i una major disponibilitat". "Barcelona és la seu ideal per al nostre nou centre d'investigació i desenvolupament. L'extensa xarxa d'universitats amb què compta i la qualitat de vida que ofereix aquesta ciutat la converteix en una destinació molt interessant per al talent internacional ", afirma François Nuyts, vicepresident i director general d'Amazon a Espanya i Itàlia.  Segons el conseller d'Empresa i Coneixement de la Generalitat de Catalunya, Santi Vila, !aquest nou projecte d'inversió d'Amazon és estratègicament rellevant perquè confirma l'aposta per Catalunya d'una de les empreses amb més projecció del món, no només d'un punt de vist logístic, sinó també en R+D, innovació i talent. En pocs mesos, Amazon materialitza un nou projecte d'inversió, una mostra més de les capacitats de Catalunya per desenvolupar un ecosistema tecnològic de primer nivell, atreure inversió estrangera i generar confiança a l'exterior".

Summary: Amazon obrirà a Barcelona un centre d'investigació en intel·ligència artificial el 2018


La cita ha comptat amb més de 50 expositors, una xifra que representa un 20% més que l'any passat ACN Barcelona.-La setena edició de l'Expoelectric, l'esdeveniment més important de vehicles elèctrics i híbrids endollables del sud d'Europa, ha tancat portes aquest diumenge amb un assistència total de 25.000 visitants. La cita ha comptat amb més de 50 expositors al llarg del passeig de Lluís Companys de Barcelona, una xifra que representa un 20% més que l'any passat. En aquesta edició, el seu director, Ramon Caus, ha constatat "un canvi en l'actitud dels visitants, que en les primeres edicions venien bàsicament a mirar i ara ja s'interessen per comprar". En aquest sentit, ha dit que la missió del certamen és que, en les properes edicions, "ja es tingui el 100% de l'oferta elèctrica a disposició del ciutadà".  Un total de més de 100 vehicles elèctrics i híbrids endollables han circulat pels carrers de Barcelona durant aquest cap de setmana, i s'han realitzat més de 700 proves de cotxes i 350 proves de motos i bicicletes elèctriques. En aquest sentit, els visitants han tingut l'oportunitat de conèixer i provar a l'Expotest els últims models de vehicles elèctrics i híbrids endollables com els Renault ZOE, Kangoo ZE i Twizy, els Volkswagen e-Golf, Golf GTE i Passat GTE Variant, els Audi A3 Sportback e-tron i Q7 e-tron quattro, els Nissan 100% elèctrics LEAF 30kWh i e-NV200, els KIA Soul EV, Optima 2.0 GDI PHEV i el nou KIA Niro, el Peugeot Partner Tepee Electric i els Citroën Berlingo Electric i E-Méhari.  La cita ha disposat, com en cada edició, d'un circuit tancat de proves especial per a motocicletes i bicicletes elèctriques i d'un circuit de trànsit obert per a les proves de cotxes, el Test & Drive, que aquest 2017 compta amb la col·laboració de LIVE, la plataforma publicoprivada destinada al desenvolupament de la mobilitat sostenible a Barcelona i Catalunya. En total, s'han realitzat més de 700 proves de cotxes i 350 proves de motos i bicicletes elèctriques.  Barcelona, capital europea de la mobilitat elèctrica per setè any consecutiu Un any més, la ciutat comtal s'ha convertit en l'epicentre de la mobilitat elèctrica amb la celebració d'aquesta 7a edició d'Expoelectric, impulsada per la Generalitat de Catalunya, a través de l'Institut Català d'Energia (ICAEN), l'Ajuntament de Barcelona, la Diputació de Barcelona, el Col·legi d'Enginyers Graduats i Enginyers Tècnics Industrials de Barcelona (ENGINYERS BCN) i l'Àrea Metropolitana de Barcelona (AMB).   L'esdeveniment ha comptat un cop més amb el màxim suport del sector del motor i s'ha consolidat com la cita ineludible de les principals marques de motor del mercat i del sector energètic, per donar a conèixer al públic les últimes novetats en vehicles de zero emissions.

Summary: La setena edició de l'Expoelectric rep 25.000 visitants


La portaveu de Cs al Congrés diu que fins i tot els que volen un acord PSOE-Podem s'adonen que només els preocupa les cadires ACN Barcelona.-La portaveu de Cs al Congrés, Inés Arrimadas, ha considerat que l'última oferta del líder del PSOE, Pedro Sánchez, d'oferir a Unides Podem càrrecs en òrgans externs a l'executiu demostra que el president del govern espanyol en funcions "no té projecte de govern i només té un projecte per repartir el botí". "Fins i tot els que volen un govern entre PSOE i Podem estan veient que l'única preocupació d'aquests senyors es repartir-se el botí", ha afegit des del Parlament, on ha assistit a una reunió de treball de Cs amb entitats sobre delinqüència. Segons Arrimades, es tornen a barallar per les cadires i ha suggerit que potser també es volen repartir els jutges.

Summary: Arrimadas: "Sánchez no té un projecte de govern sinó un projecte per repartir el botí"


El Consell de Ministres ha aprovat un nou projecte de llei d'educació, la LOMLOE, que ha substituir la LOMCE, també coneguda com a llei Wert. De fet, el govern espanyol ha recuperat el projecte que ja va aprovar al febrer del 2019 però que no es va acabar tramitant al Congrés dels Diputats perquè la legislatura va decaure. Entre les mesures que preveu la nova llei, es podrà obtenir el títol de batxillerat amb una assignatura suspesa, Religió no comptarà per a la nota i es cursarà una matèria d'educació en valors cívics i ètics. A més, "preferentment" es concertaran els centres que "no separin els alumnes per raó de gènere". La Generalitat podrà decidir sobre el 45% del currículum, com es preveia fins al 2013. La ministra ha assegurat que la llei tindrà un "gran impacte transformador" en el sistema educatiu, i ha remarcat que "cap nen pugui ser segregat per raons socioeconòmiques o altres".  "Aquesta és una llei que busca la justícia i l'equitat", ha afegit, "i no es pot confondre amb una resta de llibertat, és al contrari, llibertat per a tothom més enllà de les seves circumstàncies". Celaá ha defensat que la "lluita contra la segregació" s'ha de tractar "entre tots els centres sostinguts per fons públics", incloent-hi també l'escola concertada. De fet, el projecte de llei que ara s'enviarà al Congrés dels Diputats per a la seva tramitació preveu que, "preferentment", es concertin aquells centres que "no separin els alumnes per raó de gènere". En aquest punt, Celaá ha recordat que, durant el tràmit parlamentari, els partits podran presentar esmenes a tots aquells aspectes de la llei que considerin. La Generalitat podrà decidir el 45% del currículum El text aprovat pel Consell de Ministres recupera el model de desenvolupament curricular que estava vigent abans de la llei Wert, de manera que, en el cas de les comunitats amb dues llengües oficials, el govern espanyol marqui el 55% dels continguts i matèries i la Generalitat el 45%. La LOMCE preveia una regulació estatal més elevada. En el cas de les comunitats amb una sola llengua oficial, l'Estat tindrà la competència sobre el 65% de continguts i matèries. Pel que fa a la llengua, el projecte de llei preveu que siguin les administracions educatives, és a dir, les comunitats autònomes, les que garanteixin el dret dels alumnes a rebre ensenyaments en castellà i les altres llengües cooficials de l'Estat. A més, es considera que tant el castellà com les altres llengües cooficials tenen la condició de "llengües vehiculars", i es determina que al final de l'educació bàsica tots els alumnes hauran de tenir un "domini ple i equivalent" entre el castellà i les altres llengües cooficials. Celaá ha defensat que, en matèria lingüística, el projecte de llei "respecta absolutament la Constitució" i les sentències del Tribunal Constitucional (TC). S'eliminen els itineraris a l'ESO La nova llei també elimina els itineraris de quart d'ESO previstos a la llei Wert, de manera que qualsevol opció condueixi al mateix títol de graduat en secundària obligatòria. A més, els alumnes que superin l'FP Bàsica rebran el títol de graduat en ESO. En el Batxillerat, la nova llei preveu que, excepcionalment i quan el claustre valori que s'han complert els objectius del cicle, es pugui obtenir el títol en cas de superar totes les matèries menys una. Religió no es tindrà en compte a la nota mitjana Pel que fa a la religió, serà matèria d'obligatòria als centres, però d'elecció voluntària, i s'elimina l'obligació per als alumnes que no triïn religió de cursar una assignatura alternativa. A més, la qualificació de la religió no es tindrà en compte en el càlcul de la nota mitjana en els processos d'accés a la universitat o d'obtenció de beques. La nova llei també garanteix que tots els alumnes de primària i ESO cursin una matèria d'educació en valors cívics i ètics. Estendre l'educació de 0 a 3 anys La ministra ha situat com a prioritat del projecte de llei estendre l'educació de 0 a 3 anys. "Encara tenim molt de camí per recórrer", ha dit, ja que en aquest moments se situa al voltant del 30% i aquesta, ha dit, també és una "etapa educativa". S'eliminen les revàlides La nova llei organitza la primària en tres cicles, elimina la jerarquia de matèries a primària i secundària obligatòria que preveia la LOMCE –que distingia entre matèries troncals, específiques i de lliure configuració-, i suprimeix definitivament les proves finals d'etapa, també conegudes com a revàlides, que no es van arribar a aplicar mai perquè van quedar suspeses. La normativa sí introdueix "avaluacions-diagnòstics" a quart de primària i segon d'ESO perquè els centres i els professors desenvolupin plans estratègics de millora contínua. Celaá ha explicat que un dels objectius de la llei és acabar amb "l'augment de repeticions", que veu "molt indesitjable". En aquest sentit, ha recordat que Espanya és el país de la UE "amb més índex de repetidors". La ministra també ha avançat que en el termini d'un any es presentarà un model per a la carrera docent i que s'està treballant amb les universitats per incorporar més pràctiques.

Summary: El govern espanyol aprova la llei d'educació que derogarà la LOMCE


L'Ajuntament de La Bisbal d'Empordà  anul·larà en el proper ple, previst per finals de mes, el contracte que el municipi té amb la companyia Sorea, encarregada de prestar el servei d’aigües. El consistori acatarà l'informe emès per la Comissió Jurídica Assessora (que no és vinculant) que considerava nul·la la pròrroga que es va signar el 2010. Això obligarà a pagar les obres fetes per Sorea durant els últims sis anys i que l'ajuntament xifra en prop d'1,6 MEUR. L'alcalde del municipi, Lluís Sais, ha garantit que això no repercutirà en la factura de l'aigua que paguen els ciutadans. Sais ha explicat que l'import de les obres es retornarà a Sorea a través del romanent de tresoreria o bé amb un crèdit bancari. Sorea tenia la concessió del servei fins al 2030. L'alcalde, però, creu que l'empresa no té "cap dret" a reclamar indemnitzacions pels 14 anys que no prestarà el servei perquè el conveni és nul. A més, ha obert la porta a municipalitzar la gestió de l'aigua.

Summary: La Bisbal d'Empordà rescindirà el contracte amb Sorea i garanteix que no s’augmentarà la factura de l’aigua


Home Meal Replacement, l'empresa propietària de la cadena Nostrum, ha presentat un escrit al Jutjat  Mercantil número sis de Barcelona per demanar l'obertura de la fase de liquidació de la societat. L'empresa va sol·licitar el concurs l'11 de novembre, segons ha comunicat  al Mercat Alternatiu Borsàtil (MAB). Una de les principals incògnites és què passarà amb la companyia, que podria ser finalment adquirida per una altra empresa, i quin impacte tindrà en el nombre de treballadors. De fet, segons Expansión, aquest jutjat ha rebut una oferta de la companyia Masia Artesana per quedar-se amb la marca. El febrer de l'any passat, Home Meal va presentar un concurs de creditors voluntaris i va cessar el fundador, president i conseller delegat, Quirze Salomó. Al juliol d'aquest any, l'empresa va anunciar el tancament de les cuines centrals a Sant Vicenç de Castellet (Bages) i va presentar un Expedient de Regulació d'Ocupació (ERO) per acomiadar una seixanta de treballadors. Nostrum està en concurs des del febrer després de no poder fer front al refinançament d'un deute de deu milions d'euros.  La companyia va tancar a l'agost un dotzena de botigues pròpies i té ara 78 locals franquiciats. L'empresa ultima un segon ERO per acomiadar la resta de la plantilla, uns 40 treballadors. El 2018, l'empresa va intentar captar nous recursos i va llançar una moneda digital pròpia, la Meal Token, tot i que finalment no es va materialitzar.

Summary: Nostrum, en liquidació per la fallida del negoci


Després que hagin donat d'alta una altra persona, només queden ingressats sis ferits en els atemptats de Barcelona i Cambrils del 17 d'agost. D'aquests, només un està en estat greu, i correspon a una de les víctimes de l'atac Cambrils, mentre que els altres cinc, van ser ferits a la Rambla, i estan en estat menys greu. Estan hospitalitzats en quatre centres sanitaris catalans, a l'Hospital del Mar,  a l'Hospital Sant pau, a l'Hospital Sagrat Cor i a la Mútua de Terrassa,  i 1 de Saragossa.

Summary: Un altre ferit als atemptats rep l'alta i queda tan sols un ingressat en estat greu


La policia judicial s'ha presentat aquest dimecres al Parlament per requerir informació sobre l'acte de presentació de la llei del referèndum al Teatre Nacional de Catalunya (TNC) el juliol de 2017. Segons ha avançat TVE i ha confirmat l'ACN, agents s'han personat a la cambra catalana i han presentat un requeriment per comptar amb més informació en un termini de cinc dies.

Summary: La policia judicial requereix al Parlament més informació sobre l'acte de presentació de la llei del referèndum al TNC


El líder de Cs al Parlament, Carlos Carrizosa, ha assegurat que durant a terme "mesures" si el president de la Generalitat, Quim Torra, assisteix i participa al ple d'aquesta setmana a la cambra catalana. En una roda de premsa aquest dimarts, Carrizosa ha garantit que el grup taronja serà "exigent perquè es compleixi la llei", ja que considera que Torra ha perdut l'escó de diputat i també la condició de president després que la Junta Electoral Central acordés inhabilitar-lo. És per això que ha considerat que la sessió de control prevista per demà dimecres no serà tal sinó "una conversa", ja que "ningú pot fer una sessió de control a un expresident". "No el reconeixem com a president de la Generalitat", ha insistit, però no ha volgut detallar quins passos seguirà el partit si Torra participa al ple.

Summary: Cs preveu "mesures" si Torra assisteix al ple del Parlament i hi participa com a president de la Generalitat


Les presons han adaptat la pràctica esportiva per evitar el contagi del coronavirus. Els centres han restringit temporalment l’ús dels poliesportius i de les sales de musculació existents, que són espais tancats. L’esport es practica ara als espais exteriors, a l’aire lliure, en els camps de futbol, pistes poliesportives externes i en els patis dels mòduls. Hi poden participar grups de fins a un màxim de 15 persones, sempre amb la supervisió del personal tècnic esportiu i respectant les distàncies de seguretat. A més, es fomenta l'exercici a les cel·les. Abans de la pandèmia, diàriament practicaven esport uns 4.000 reclusos. Algunes de les modalitats que practiquen ara els interns són circuits de força i resistència tipus crossfit, curses al voltant del perímetre del camp esportiu, exercicis de coordinació amb pilota, tennis taula, mini tennis o ioga.  Els monitors esportius han facilitat als interns una guia amb una rutina d’exercicis diaris entre els quals hi ha estiraments, abdominals, esquats, flexions, i que inclou recomanacions dels exercicis per seguir segons l’estat físic de la persona. Amb totes aquestes mesures el Departament de Justícia pretén mantenir al màxim l’ocupació del temps de lleure dels interns, amb activitats recreatives saludables per reduir l’angoixa i la tensió que pot experimentar la població penitenciària interna a causa de les mesures de contenció del coronavirus. La Facultat d’Educació Física i Esports Blanquerna de la Universitat Ramon Llull (URL) està col·laborant amb Justícia en aquesta adaptació de l’esport penitenciari amb el disseny de diferents circuits d’activitat física i esportiva adaptats a la situació de confinament.

Summary: Les presons adapten la pràctica esportiva amb un màxim de 15 persones i fomentant l'exercici a les cel·les


El president del govern espanyol en funcions i líder del PP, Mariano Rajoy, ha evitat parlar aquest dissabte de José Manuel Soria en el seu primer acte públic després de la dimissió del ministre d'Indústria arran de fer-se pública la seva vinculació amb societats en paradisos fiscals. 24 hores després de la renúncia, Rajoy ha obviat la polèmica i ha reiterat la seva voluntat de governar a través d'una gran coalició entre PP i PSOE, amb la possibilitat que C's també se sumi a l'entesa. "L'única opció possible és la que nosaltres plantegem", ha afirmat el líder popular en la Convenció del PP sobre educació a Saragossa. De fet, Rajoy ha carregat contra l'actitud "mendicant" de Pedro Sánchez per aconseguir un pacte d'esquerres a l'Estat i li ha recordat que aquesta opció "no té futur".

Summary: Rajoy evita parlar de Soria i carrega contra l'actitud "mendicant" de Sánchez


El govern espanyol considera que la decisió sobre un eventual acostament dels presos independentistes a Catalunya correspon únicament al magistrat del Tribunal Suprem Pablo Llarena, i no té res a veure amb el seu àmbit de decisió. Malgrat ser responsables de la política penitenciària, fonts de l’executiu de Rajoy han insistit aquest divendres que no tenen cap marge d’actuació en aquest camp. L’executiu es desvincula d’aquesta manera de les peticions que han fet  les defenses de Jordi Cuixar i Oriol Junqueras, que ja han presentat aquesta setmana davant la Secretaria General d'Institucions Penitenciàries uns escrits on sol·liciten l'acostament a presons catalanes, un cop el jutge del Suprem, Pablo Llarena, ja ha acabat la instrucció. En els escrits, al·leguen vulneració de diversos drets, especialment els dels seus fills petits que han de fer gairebé 700 km per anar-los a visitar. Després de les seves peticions, se'n preveuen d'altres presos preventius del procés. Per exemple, Romeva ho sol·licitarà dilluns.  Les mateixes fonts han censurat les manifestacions del delegat del govern espanyol a Catalunya, Enric Millo, a El Punt Avui TV, on va afirmar que el fet que alguns dirigents independentistes es trobin a la presó “no facilita les coses” de cara a una eventual solució política a Catalunya. Unes paraules que no han agradat a La Moncloa, que les circumscriu a una “opinió personal” del propi Millo.  En aquest marc han apuntat que a hores d’ara no es pot descartar la possibilitat d’una repetició electoral a Catalunya, i s’han mostrat convençudes que el PNB acabarà donant el sí definitiu als pressupostos del 2018, en la línia del suport que ja va prestar aquest dijous per rebutjar les esmenes a la totalitat.

Summary: El govern espanyol diu que la decisió sobre un possible acostament de presos només està a mans del jutge


El Departament d'Agricultura s'ha compromès a iniciar aquest any noves obres de regadiu del canal Segarra-Garrigues a la Segarra, l'Urgell i el Segrià. Segons el DARP, es fa un "esforç" malgrat les "restriccions pressupostàries" amb l'objectiu de posar més hectàrees en regadiu entre el 2017 i el 2018. En concret, els regs de Guissona (Segarra), Verdú i Preixana (Urgell), i  Aspa i Artesa (Segrià) són algunes de les obres compromeses amb la Comunitat de Regants del Canal Segarra-Garrigues que es podran iniciar aquest any. Segons informa el Departament en un comunicat, les actuacions més importants que es portaran a terme són les del sector 4.1 a Guissona, amb reg de suport al cereal d'hivern, que permetrà continuar amb la posada en regadiu al voltant de 415 hectàrees el març del 2017.   Una altra actuació serà la del sector 6 de Verdú, amb reg de suport a la zona que no està classificada com a ZEPA (Zona d'Especial Protecció d'Aus), amb una superfície de 272 hectàrees adherides, i que es posaran en regadiu parcialment el 2017 i la totalitat el 2018.   Dins d'aquest sector també es posarà en marxa l'execució de les obres de la xarxa secundaria de reg de suport a l'arbrat al terme de Preixana, amb una superfície de 52 hectàrees per entrar en reg l'any 2017.   També s'actuarà en l'execució de les obres de la xarxa de distribució del sector 12, als termes d'Aspa i Artesa, amb regadiu de suport a l'arbrat a la ZEPA de Mas de Melons-Alfés, amb una superfície adherida de 271 ha i que es posaran en regadiu parcialment el 2017 i la totalitat el 2018.   A banda d'aquestes obres es preveu continuar amb els projectes de concentració parcel·lària a la zona regable de Vilanova de l'Aguda i altres termes municipals i de la zona regable de la Zona Alta del Riu Corb, com a projectes més destacats.   Segons Agricultura, l'objectiu és continuar les obres de la xarxa primària i secundària en aquells sectors on hi hagi una adhesió per sobre el 60%. Aquestes obres "permetran incorporar, gradualment i en un termini de temps raonable, hectàrees en regadiu".   Aquestes actuacions s'orienten al desenvolupament del regadiu i són complementàries a les inversions que s'estan fent en les mesures correctores i compensatòries per la  gestió i millora dels hàbitats esteparis, d'acord amb el que estableix la Declaració d'Impacte Ambiental.

Summary: Agricultura es compromet a iniciar aquest any nous regs del Segarra-Garrigues a la Segarra, l'Urgell i el Segrià


L'expresident Carles Puigdemont demanarà la restitució dels seus drets polítics i econòmics com a diputat del Parlament després que el Tribunal Suprem n'hagi aixecat la suspensió. Després que el jutge del Suprem Pablo Llarena hagi emès una nova euroordre contra ell sota els delictes de sedició i malversació, Puigdemont ha assegurat que la justícia espanyola haurà "d'explicar el canvi de delicte" pel qual es demana la seva extradició. "Estem acostumats a la creativitat de la justícia espanyola", ha assegurat durant una protesta per la sentència amb eurodiputats davant l'Eurocambra. "Estic i estaré sempre a disposició de la justícia belga", ha insistit. Per Puigdemont, la sentència del Suprem contra els líders independentistes és una "mostra més" que tenen "raó". Segons l'expresident, la sentència mostra que no tenen "cap possibilitat de tenir un judici just" ni "cap garantia" a Espanya.  "Afrontem la nova etapa amb plena confiança", ha dit Puigdemont, que ha remarcat la necessitat de ser "prudents" perquè el procés pot "no ser tan ràpid com alguns sostenen".  Sobre el fet que la nova euroordre sigui només per a ell i no per als exconsellers que estan a l'exili, Puigdemont ha apuntat que aquesta és la "novetat" de la nova euroordre. Els seus advocats estan "analitzant totes les circumstàncies", ha dit l'expresident, que ha mostrat la seva confiança en la justícia de Bèlgica, on ha apuntat que "sí que hi ha separació de poders".

Summary: Puigdemont demanarà la restitució dels seus drets com a diputat del Parlament


L'alcaldessa demana que es pugui votar per "sortir de la situació de bloqueig institucional entre Catalunya i Espanya" ACN Barcelona.-L'Alcaldessa de Barcelona, Ada Colau, ha defensat que es pugui celebrar el referèndum en una entrevista al canal de televisió Al Jazeera. La batllessa ha assegurat que és important que la ciutadania pugui votar per "sortir de la situació de bloqueig institucional" que es viu des de fa anys entre Catalunya i Espanya. "Portem anys de manifestacions massives de milions de persones que de forma pacífica han sortit al carrer a favor de poder decidir democràticament quina relació ha de tenir Catalunya amb Estat", ha recordat l'alcaldessa. A més, ha subratllat que la consulta "ha de ser efectiva", com les que s'han fet a Escòcia o al Quebec. Colau ha detallat que tot i no és independentista sí que és demòcrata i per aquesta raó ha defensat que la ciutadania pugui "decidir sobre les grans qüestions". Amb tot, Ada Colau ha recordat que la victòria del 'sí' en un referèndum no està assegurada, ja que a les darreres eleccions l'independentisme va assolir una majoria parlamentària però no va superar la majoria en vots.

Summary: Colau es declara no independentista i defensa el referèndum en una entrevista a Al Jazeera


L'Associació de Sales de Concerts de Catalunya manifesten la seva "comprensió i responsabilitat" en la contenció del covid-19 i que, davant d'un "escenari desconegut", s'han d'adaptar i fer esforços. Amb tot, adverteixen que les mesures suposen un "dur impacte" per la música en directe amb conseqüències greus per a un sector estratègic, que ja arrossega una crisi "no resolta". L'entitat considera que la decisió de reduir l'aforament a un terç de la capitat a espais de menys de 1.000 persones fa "inviable" la majoria de concerts i condemna quasi totes les sales de diferents aforaments al tancament, alhora que lamenten que no podien preveure un "marge d'actuació" inferior a 24 hores. L'Associació de Sales de Concerts de Catalunya mostra també en un comunicat preocupació per la "fragilitat" en què queden artistes, treballadors, personal autònom i subcontractat.

Summary: Les sales de concerts adverteixen que les mesures contra el coronavirus les condemna al tancament


El sindicat USPAC dels Mossos d'Esquadra ha demanat aquest divendres al president del Tribunal Superior  de Justícia de Catalunya (TSJC), Jesús María Barrientos, que permeti a la policia catalana cancel·lar el dispositiu de vigilància 24 hores al dia de tots els jutjats de Catalunya, anomenat 'Toga'. Segons el sindicat,  el fet de "vigilar parets" s'acumula a la manca d'efectius policials, que provoca que no es pugui fer patrullatge preventiu ni reaccionar adequadament i de forma ràpida als requeriments de la ciutadania. La Sala de Govern del TSJC va ordenar als Mossos aquest dispositiu el mes de febrer després de diversos atacs amb fems o pintades als jutjats per part dels CDR. En una carta enviada  a Barrientos, l'USPAC assegura que s'han hagut de destinar gairebé 300 mossos cada dia a vigilar els jutjats. "La manca d'efectius que ha propiciat la seva ordre està comportant una minva proporcional en la seguretat de tots els ciutadans de Catalunya; no ens pertoca  valorar si és més important vigilar 49 edificis o donar protecció a la ciutadania, això és un element a considerar i reflexionar per la Sala de Govern del TSJC, el CGPJ i el Govern de la Generalitat", afirma el comunicat. En la carta, expliquen exemples de  falta d'efectius com una nit a Tarragona, on un agressor masclista identificat i localitzat no va poder  ser detingut durant tot  un torn perquè no hi havia patrulles disponibles. També s'ha excusat agents d'acudir a intents de suïcidi o requeriments d'alarmes,  i s'ha arribat a tancar una comissaria durant una estona per falta d'agents. També asseguren que a vegades la vigilància dels jutjats s'ha fet amb un sol agent i a l'Alt Camp alguna tarda o nit només hi havia una patrulla protegint el jutjat de Valls, sense que cap altra dotació  pogués atendre incidents. La manca d'efectius també provoca dificultats en els relleus dels  agents per anar al lavabo o a menjar.

Summary: Un sindicat de Mossos demana al TSJC  que no obligui a vigilar 24 hores al dia els jutjats


El president de la Generalitat Valenciana Ximo Puig creu que l’exalcaldessa de València i senadora del PP Rita Barberá ha de de deixar la vida política en “un acte de decència” després que el Suprem li hagi obert causa penal per un presumpte blanqueig de capitals relacionat amb el ‘cas Imelsa’. Així ho ha manifestat aquest dimarts Puig als mitjans després de conèixer la notícia durant la seva visita a les obres de Parc Sagunt. El cap del Consell ha dit que si Barberá no deixa l’acta voluntàriament ha de ser el president del PP Mariano Rajoy qui la faci dimitir “arrossegat per la justícia i les circumstàncies”. Puig ha situat les responsabilitats polítiques són de tot el PP perquè hi ha un cas de finançament irregular i que hauria d’haver assumit responsabilitat des del primer moment.  El president valencià ha dit que Barberá ja sap el que ha de fer des de fa molt temps perquè “no s’entén que tots els regidors estiguessin imputats i ella que era la líder no ho estigués”.  Ximo Puig ha afegit que si bé la justícia és lenta per manca de mitjans veu fonamental que abans de les decisions judicials es prenguin decisions polítiques i ha reclamat “un comportament ètic previ dels partits”.  Sobre com pot afectar als pactes al Congrés, Ximo Puig ha dit que” la llosa de la corrupció adossada al PP impedeix moltes coses amb Rajoy, que no pot representar la regeneració” i l’ha emplaçat tant a ell com a la presidenta del PP valencià, Isabel Bonig, a que “no deixin passar ni un minut més” en prendre una decisió que considera inajornable i  “determinada per la justícia i no per la seva voluntat política”.

Summary: Ximo Puig creu que Barberá ha de deixar la vida política “en un acte de decència” o Rajoy fer-la dimitir


El govern municipal de Tortosa (CiU-ERC) ha decidit tancar definitivament al pas de vehicles la plaça de l'Ajuntament. Malgrat que el projecte de reurbanització de la plaça no està previst al Pla d'Actuació Municipal (PAM) fins el 2018, el consistori ha decidit tirar endavant de manera irreversible la conversió en zona de vianants. L'objectiu és afavorir que la plaça esdevingui un entorn tranquil on les famílies amb nens puguin fer ús de les terrasses dels bars de l'entorn sense patir per si passen vehicles. A més, el tancament definitiu també permetrà poder celebrar més esdeveniments en aquesta plaça de caire cultural i musical. El tancament, que ja és efectiu, es consolidarà aquesta setmana amb la instal·lació d'unes jardineres de ferro a les dos entrades de la plaça que impossibilitarà l'accés dels vehicles.  Fa mes i mig que la plaça de l'Ajuntament porta tallada al trànsit per la instal·lació d'una pista de gel durant la campanya nadalenca. Després del desmuntatge, el govern municipal ha decidit mantenir el tancament i fer-lo definitiu, avançant-se així a la reurbanització prevista al Pla d'Actuació Municipal.  L'alcalde de Tortosa, Ferran Bel, juntament amb el primer tinent d'alcalde Josep Felip Monclús, i la regidora d'Urbanisme, Meritxell Roigé, han donat a conèixer públicament la proposta que compta amb el vistiplau dels comerciants i bars de la zona. "Volem una plaça urbana que esdevingui un punt de trobada d'oci i per a les famílies sense la por d'estar pendent si passen cotxes", ha explicat Bel. El tancament, que ara es feia provisionalment amb unes tanques durant aproximadament uns tres mesos a l'any per diferents esdeveniments, es reforçarà aquesta setmana amb la instal·lació d'unes jardineres de ferro que evitaran l'accés de vehicles a la plaça. L'alcalde ha explicat que aquesta conversió de la plaça en zona de vianants obliga també a fer un replantejament amb els aparcaments del carrer lateral a la façana de l'Ajuntament –Travessia de la Parra. Els estacionaments d'aquest carrer es suprimiran i s'ubicaran a aparcaments per a motocicletes, afavorint així el pas de cotxes per aquest tram que habitualment era molt estret. Entre aquests i els de plaça es suprimeixen una dotzena d'aparcaments. L'alcalde ha recordat que hi ha dos pàrquings soterrats molt a prop de la plaça de l'Ajuntament i ha assegurat que els aparcaments reservats que hi havia ara es traslladaran al darrera del consistori i es reduiran a tres per a les visites. Malgrat que la decisió és irreversible i que els bars ja podran ampliar les seves terrasses, l'alcalde ha recordat que no serà fins a l'any 2018 i 2019 que es farà el projecte i s'executarà la reurbanització de tota la plaça. Serà llavors quan es decidirà què s'ha de fer amb la gran font que presideix el mig de la plaça.

Summary: Tortosa tanca definitivament al trànsit la plaça de l'Ajuntament


Més de 200 persones s'han concentrat a la una del migdia davant de l'Ajuntament de Blanes (Selva) en contra de la violació que es va produir al municipi la matinada del dissabte al diumenge. L'acte ha començat amb la lectura d'un manifest per part de l'alcalde de Blanes, Àngel Canosa, en què ha condemnat "qualsevol tipus de violència masclista". A més l'alcalde ha reclamat que des de les institucions donin una "resposta ferma i urgent" per lluitar contra tot tipus d'agressions a les dones. Posteriorment s'ha fet un minut de silenci en què hi han participat els regidors i l'equip de govern de l'Ajuntament de Blanes, així com representants dels cossos de seguretat de la Policia Local i els Mossos d'Esquadra. Canosa també ha avançat que tots els portaveus decidiran "de forma unànime" si el consistori es persona en el cas.

Summary: Més de 200 persones es concentren a  l'Ajuntament de Blanes en contra de la violació en grup d'aquest cap de setmana


El servei social d'àpats a domicili que ofereix l'Ajuntament de l'Hospitalet de Llobregat ha subministrat 44.000 menús a 274 persones al llarg del 2015. L'assistència es dirigeix principalment a gent gran que té dificultat per preparar-se el menjar. En concret, un 40% dels beneficiaris té més de 80 anys. L'empresa que realitza les entregues ho fa dos cops a la setmana i controla el consum dels aliments amb un sistema de codis QR. El repartidor col·loca els menús etiquetats dins la nevera, escaneja el codi personal de cada usuari i envia les dades a la Regidoria d'Igualtat i Benestar Social per confirmar l'entrega o bé comunicar alguna incidència. Així s'estableix un seguiment de les persones que reben el servei. L'alcaldessa de l'Hospitalet de Llobregat, Núria Marín, ha destacat durant una visita a un domicili inscrit al servei que amb mesures com el repartiment d'àpats socials amb codis QR la ciutat vol anar més enllà del concepte d''smart city': "Nosaltres com a ciutat vam decidir ja fa uns quants anys experimentar amb el que és una 'smart social city', és a dir, utilitzar intel·ligentment els recursos tecnològics per millorar la vida i l'atenció a les persones". En aquest sentit, la cap de negociat del servei de dependència de l'Hospitalet de Llobregat, Camino Milán, ha remarcat que amb els codis QR poden tenir "una informació immediata de quan s'ha servit el menjar i si hi ha una incidència" i això suposa una millora "molt important" respecte fa un any i mig, abans de la implementació del nou sistema. "Aquesta informació no la teníem al moment. La podíem tenir a la setmana o als tres dies", ha afegit Milán. L'adjudicació del repartiment d'àpats a domicili es fa a través dels serveis socials de l'Ajuntament del municipi, que assessora i avalua les necessitats dels sol·licitants, establint el grau de copagament en funció dels ingressos i encarregant un informe mèdic alimentari. "Sempre hi ha d'haver una prescripció mèdica que ens ha de dir quin tipus d'alimentació ha de tenir cada persona: si és diabètica, hipocalòrica, hiposòdica... i llavors nosaltres demanem aquests àpats a l'empresa que presta el servei de menjar a domicili", ha explicat la cap de negociat del servei de dependència de l'Hospitalet de Llobregat, Camino Milán. D'aquesta manera, també s'estableix un "control de la salut" sobre els usuaris. D'altra banda, l'alcaldessa de l'Hospitalet de Llobregat, Núria Marín, ha convidat a altres municipis a tirar endavant iniciatives com el servei social de menjar a domicili amb codis QR: "Totes les ciutats i ajuntaments estem treballant en l'atenció diària a les persones. Nosaltres hem experimentat i hem posat en marxa aquest sistema i ara perfectament es pot extrapolar a altres municipis de l'entorn metropolità o de l'Estat. És bo que aquestes experiències que es realitzen a cadascun dels municipis es puguin compartir i puguem avançar més ràpid en l'atenció a les persones".

Summary: El servei social de menjar a domicili de l'Hospitalet de Llobregat assisteix 274 persones durant l'any 2015


El delegat del govern espanyol a Catalunya, Enric Millo, ha negat que els presidents de l'Assemblea Nacional Catalana (ANC), Jordi Sànchez, i d'Òmnium, Jordi Cuixart siguin presos polítics i ha defensat que si estan a la presó no és per les seves idees sinó per haver "obstaculitzar" la tasca policial i dels secretaris judicials. En declaracions a Catalunya Ràdio, ha dit que el seu empresonament "contribueix a deixar constància que ningú està per sobre de la llei". El delegat ha afegit que les imatges de les mobilitzacions del 20 i 21 de setembre no es poden qualificar com a "actuació pacífica i cívica" i, en ser preguntat sobre hi van haver tumults, ha afirmat que sí. Tot i això, ha fet una crida a "separar" l'acció judicial de la negociació política i ha defensat que hi ha independència judicial. Millo ha considerat que algunes de les imatges que es van veure a les portes del Departament d'Economia "no es poden qualificar com a actuacions pacífiques i cíviques" i ha recordat que Sànchez i Cuixart van pujar sobre cotxes per adreçar-se a la gent congregada. "No es crida sobre cotxes, es fa per correu o watsap", ha dit, al temps que ha asseverat que en aquestes crides no es va dir a la gent que permetessin l'actuació de la policia judicial.  Ha afirmat que sí que hi havia gent que es mobilitzava de forma pacífica però ha asseverat que n'hi havia d'altres "amb l'objectiu d'impedir l'acció judicial". Ha afirmat que tant Sànchez com Cuixart sabien que els seus actes "podien entrar en col·lisió amb la legalitat" i ha considerat que negar que es van produir "irregularitats" és negar l'evidència.  En aquest sentit, ha dit que la Guàrdia Civil li va explicar "que no van viure una situació pacífica i cívica" sinó que van estar moltes hores "encerclats" sense poder sortir, com ha afegit que li va passar a la secretaria judicial. "Que no pugui fer la seva feina perquè hi ha gent que li està impedient no és normal", ha manifestat. Defensa la independència judicial Millo ha demanat respecte per la decisió de la jutgessa ja que ha assegurat que hi ha independència i separació de poders, així com que els temps polítics i els judicials "no van al compàs". Ha dit també que els empresonats "tenen dret a la defensa" i que s'ha de deixar actuar a la justícia amb independència assegurant que no es viu en un estat "dictatorial".  Ha afirmat entendre que hi hagi gent "disgustada" però ha demanat "serenitat". També ha explicat que ha demanat a membres del Govern un esforç de tots plegats per "separar l'acció judicial, que és independent de l'acció política". "Els governs tenim l'obligació de buscar solucions als problemes d'entesa que tenim i és independent del poder judicial", ha dit, esperant que una cosa "no contamini" l'altra.

Summary: Millo diu que Sànchez i Cuixart no estan a la presó per les seves idees sinó per "obstaculitzar" la tasca policial


La fundadora de Federalistes d'Esquerres ocuparà el quart lloc, Beatriz Silva ACN Barcelona.-L'exfiscal anticorrupció Carlos Jiménez Villarejo tancarà la llista del PSC per la demarcació de Barcelona en les eleccions del pròxim 21 de desembre, segons ha anunciat aquest divendres el primer secretari socialista, Miquel Iceta, en una piulada a Twitter. Iceta, que ha explicat que aquesta tarda ho proposarà al Consell Nacional del PSC, ha destacat que Jiménez Villarejo "és un home d'esquerres que ens vol fer costat en aquesta contesa electoral extraordinària" i li ha agraït el gest amb un "Gràcies, Carlos!". D'altra banda, a proposta de la comissió de llistes. el número 4 de la mateixa llista serà per a la fundadora de Federalistes d'esquerres, Beatriz Silva Gallardo, just darrera de l'exconseller d'Interior i exlíder d'UDC, Ramon Espadaler, segons fonts del PSC.

Summary: Jiménez Villarejo tancarà la llista del PSC per Barcelona el 21-D


La ministra d'Igualtat, Irene Montero, ha tornat a donar positiu al test de coronavirus i seguirà en quarantena durant "almenys" una setmana més per indicació de les autoritats sanitàries. Segons fonts del ministeri del que és titular, Montero es troba bé i seguirà treballant des de casa. La ministra va donar positiu per primera vegada el 12 de març i des d'aquell dia es troba en aïllament domiciliari.

Summary: Montero torna a donar positiu al test de coronavirus i seguirà en quarantena durant almenys una setmana més


La comarca de la Garrotxa, el massís del Montseny i el pla de Lleida tenen els boscos més vulnerables de Catalunya en cas d'una sequera. Així ho indica el Vulnemap, un mapa creat pel Centre de Recerca Ecològica i Aplicacions Forestals (CREAF) per detectar com afectarien diferents episodis de sequera als boscos. La predicció s'ha fet a partir de l'observació de l'afectació dels arbres en els episodis de sequera del 2013 i el 2016, combinat amb altres variables com la temperatura registrada, les pluges o la radiació que hi ha. Els roures i els faig són les espècies que notarien els primers símptomes de la sequera, mentre que les espècies coníferes serien més resistents.

Summary: La Garrotxa, el Montseny i el pla de Lleida compten amb els boscos més vulnerables en cas de sequera


Un noi de 16 anys ha mort i un altre de 17 ha resultat ferit en bolcar amb un tot terreny en una pista forestal a Begues (Baix Empordà). Els serveis d'emergències han rebut l'avís del sinistre a les 13.06 hores i fins al lloc s'han desplaçat quatre dotacions dels Bombers de la Generalitat, tres ambulàncies Sistema d'Emergències Mèdiques (SEM) i una patrulla de la Policia Local del Municipi. L'accident ha passat per causes que es desconeixen al Camí de Can Sadurní. A causa de l'impacte, un noi de 16 anys ha mort i un altre de 17 ha resultat ferit de poca gravetat i ha estat evacuat a l'Hospital Comarcal de Sant Boi. Segons fonts de la Policia Local, els dos menors eren veïns de Begues.

Summary: ACTUALIZACIÓ:Mor un noi de 16 anys i un altre de 17 anys resulta ferit en bolcar amb un tot terreny en una pista forestal a Begues


Diverses associacions memorialistes han demanat que la Model mantingui aquest nom sigui quin sigui l'ús que s'hi doni, ara que ja ha abandonat les funcions de presó. En un manifest en què es fa un repàs de la història de l'equipament, els signants subratllen que la nova funció de l’espai i l’edifici anirà d’acord amb les entitats que "fa anys es preocupen" per integrar el llegat memorial i els usos públics convenients. Però rebutgen, en qualsevol cas, que se li canviï el nom que "la ciutadania ha fet seu" i que, a parer dels signants, identifica la presó i el dolor d’empresonats i familiars en la memòria popular. "La Model és la Model", afirmen. Davant la possibilitat que l'Administració pugui optar per un canvi de nom, el manifest apunta que "un nom propi, el que sigui, ignora als altres i estableix una jerarquia entre víctimes que ens resulta inadmissible, expressa un menyspreu, per inconscient que sigui, per les accions de tants i tantes, promou una selecció del dolor i presenta l’empresonament i la mort com actes exemplars amb valor propi, quan l ́únic que és exemplar és la vida lliure de les persones i la seva actitud envers els altres". Les entitats que donen suport al manifest són l'Associació Catalana d'Expresos Polítics del Franquisme, l'Amical de Catalunya d'Antics Guerrillers Espanyols a França, l'Associació per la Memòria Històrica i Democràtica del Baix Llobregat, l'Associació per la Recuperació de la Memòria Històrica- Exili Republicà, l'Associació per la Recuperació de la Memòria Històrica de Catalunya, el Memorial Democràtic dels Treballadors de SEAT, l'Associació pro-Memòria als Immolats per la Llibertat de Catalunya, la Comissió Cívica per la Recuperació de la Memòria Històrica de Terrasa, la Fundació Cipriano García, l'Arxiu Històric de CCOO de Catalunya, la Fundació Museu Histórico-Social de la MTM i MACOSA.

Summary: Associacions memorialistes demanen que la Model mantingui el seu nom sigui quin sigui l'ús que s'hi doni


Un cap de fibló ha fet caure quatre palmeres i set fanals de la zona d'oci del passeig de la Ribera de Sitges, aquesta matinada. Segons fonts de l'Ajuntament la mànega d'aigua ha arribat a quarts de sis i fet destrosses importants tot i que no s'han hagut de lamentar víctimes ja que la zona d'oci tanca a les tres. A part de les palmeres i els fanals ha destrossat completament una de les dues carpes que s'havien instal·lat a la zona amb vista a les fires de la setmana vinent. Alguns trossos de l'estructura metàl·lica de la carpa han aparegut al balcó d'un quart pis proper. La brigada municipal està fent la recollida de les restes i objectes que han quedat escampats per la zona on ha passat el remolí.

Summary: Un cap de fibló fa caure fanals i palmeres i destrossa una carpa a Sitges


L'Empresa Municipal d'Urbanisme (EMU) de Lleida aposta per reduir la càrrega financera que suporta l'entitat i, en aquest sentit, obrirà un període de negociació amb els bancs per refinançar durant l'any 2020 el deute actual en condicions més avantatjoses. El tinent d'alcalde i president de l'EMU, Sergi Talamonte, ha assegurat que el pressupost que es presentarà dilluns al consell d'administració "pretén sortir de la situació de bloqueig de càrrega financera a la qual l'EMU ha estat sotmesa l'última dècada", durant els governs del PSC. Així mateix, ha reiterat l'aposta "decidida" del govern municipal d'ERC, JxCat Lleida i del Comú per les polítiques d'habitatge i per fer viable el Pla de l'Estació. Talamonte ha afirmat que els anteriors equips de governs "han dilatat l'amortització dels deutes de l'EMU" contrets amb les obres de construcció, sobretot el Pla de l'Estació, el cobriment de les vies i el pont de Príncep de Viana, a més d'altres obres que va fer l'EMU encarregades per l'Ajuntament, que "van suposar una càrrega financera d'uns 70 milions d'euros, dels quals se'n deuen més de 60", segons Talamonte.  "El que ha fet l'EMU en aquest temps és pagar interessos mitjançant productes bancaris que allargat el deute i no han encarat les polítiques endegades pel PSC, deixant la càrrega pels que vinguessin", segons ha assenyalat. El president de l'EMU ha afirmat que la voluntat del govern d'ERC, JxCat Lleida i el Comú passa per "entomar aquesta situació i fer un procés de refinançament per a una viabilitat econòmica de l'empresa i que pugui desenvolupar les polítiques encomanades de polítiques d'habitatge i fer viable el desenvolupament del Pla de l'Estació".  Aquest procés de renegociació preveu reduir a la meitat els 6,57 milions de quotes de crèdits que paga actualment l'EMU. Segons Talamonte, el refinançament dels tres principals crèdits permetrà reduir la càrrega financera anual que suporta l'EMU a la meitat. Així, la negociació amb els bancs ha de permetre reduir la injecció econòmica de la Paeria a l'EMU, ha explicat.  "Des del 2010 no s'ha assumit la responsabilitat de les amortitzacions dels deutes generats per la política d'endeutament del govern anterior i s'ha arribat a l'actualitat amb 60 milions d'euros de deute en préstecs i una despesa per pagar aquests crèdits de 7 milions d'euros anuals", segons ha explicat el tinent d'alcalde i president de l'EMU. Malgrat les aportacions que fa l'ajuntament a l'EMU cada any (els darrers exercicis de 3,5 milions d'euros anuals), "les necessitats de l'empresa no es cobreixen, alhora que s'engrandeix el forat", ha remarcat. Sergi Talamonte ha assegurat que el govern de la Paeria es compromet a aportar "solucions responsables" per salvar l'EMU i per preservar les polítiques d'habitatge, "amb l'objectiu de resoldre la situació greu a què s'ha arribat". El pressupost de l'EMU per al 2020, a més, "permetrà dedicar una part de la venda de patrimoni a polítiques per ampliar i gestionar el parc públic d'habitatge", segons el president de l'empresa. El tinent d'alcalde ha assenyalat que la gestió financera aplicada fins ara "ha recorregut al crèdit de manera desmesurada, pagant preus per sobre del mercat amb tipus d'interès de més del 3 o del 3,5% i clàusules de pagament ajornat fins al 2016". Per Talamonte, "això és bastant complex de mantenir" perquè s'estan pagant 1,5 milions d'euros anuals en interessos, tot i que considera "que és una situació fàcilment reversible quan hi hagi voluntat política per part de les entitats financeres".  Sergi Talamonte ha explicat que estan sondejaran el mercat creditici per aconseguir un refinançament, amb interessos més avantatjosos i allargament de terminis, amb la previsió  d'"acabar el deute en menys de nou anys", fet que "suposa una pressió financera molt difícil d'assumir, amb uns 7 milions d'euros anuals de despesa per cobrir amortitzacions i interessos". Per al tinent d'alcalde, "s'ha arribat a aquest punt perquè no s'ha afrontat la situació i no s'ha eixugat deute els últims anys" amb la qual cosa "la "situació és insostenible i posa en risc l'entitat". "No volem continuar fent la pilota grossa i busquem una sortida per a l'EMU", ha conclòs.

Summary: L'EMU de Lleida preveu refinançar el deute amb els bancs durant el 2020 per garantir la viabilitat l'empresa


L'alcalde de Ripoll, Jordi Munell, se sent "enganyat" pels cossos i forces de seguretat de l'Estat després de conèixer-se que la policia espanyola va visitar l'oratori on predicava l'imam, Abdelbaki Es Satty, considerat el cervell dels atemptats del 17 i 18 d'agost del 2017, i que havien preguntat directament per ell. En una entrevista a Rac1, Munell ha lamentat que aquesta informació s'hagi conegut a través dels mitjans i posteriorment en la comissió d'investigació parlamentària que es va fer ahir a Ripoll. "Mai els cossos de seguretat estatals van compartir aquesta informació a la Junta Local de Seguretat", ha lamentat el batlle, tot afegint que creu que si ho haguessin compartir amb els Mossos i la Policia Local hi haurien estat "més atents" amb aquest "personatge".  Primeres reaccions de l'alcalde de Ripoll l'endemà de la comissió d'investigació del 17 i 18 d'agost. En la sessió d'ahir, que es va fer excepcionalment a la ciutat, el secretari de la mesquita on predicava l'imam implicat en els atemptats de Barcelona i Cambrils va confirmar que la policia espanyola va visitar l'oratori en diverses ocasions i que va preguntar per Abdelbaki Es Satty abans del 17A. Des del consistori asseguren "desconèixer completament" aquesta informació tot dient que "mai els cossos de seguretat estatals van compartir aquesta informació a la Junta Local de Seguretat".  L'alcalde també ha dit que s'ha hagut de saber a través de la premsa i en la comissió d'investigació parlamentària. I ha lamentat que la relació entre els cossos estatals i Es Satty estigués "constatada i que es va compartir" però mai va arribar als Mossos d'Esquadra i a la Policia Local. Si això hagués passat, ha afegit, està convençut que s'hi hauria estat més a sobre".  Ho ha dit durant una entrevista a Rac1 on ha afirmat "sentir-se enganyat" per aquestes forces de seguretat de l'Estat. "Si la informació hagués estat compartida, hauríem estat més atents a aquest entorn i a aquest personatge (Es Satty); és agosarat (dir que els atemptats s'haguessin pogut evitar).  Per altra banda, ha recordat que aquests cossos policials ja no participen a les Juntes de Seguretat que es fan a la ciutat perquè se'ls ha deixat de convidar "Qui ve a la junta és per ser sincer i compartir informació; si té la guardes i no ho comparteixes i passa el que passa, estan posant en risc la població i és evident que no han complert amb la seva feina", ha reblat. També ha confirmat que la relació amb la comunitat islàmica és de normalitat com qualsevol altra entitat de la vila.  Preguntat per l'absència del responsable del primer oratori on va treballar Es Satty a la sessió d'ahir dimarts, l'alcalde ha rebutja cap tipus d'especulació i ho ha atribuït a un tema personal que va impedir que hi anés.

Summary: L'alcalde de Ripoll se sent "enganyat" pels cossos i forces de seguretat de l'Estat


Els Mossos d'Esquadra han gestionat 4.088 videoconferències per habilitar declaracions telemàtiques entre detinguts, investigats, jutges i advocats durant el confinament. En aquest temps s'han promogut les compareixences dels detinguts per vies telemàtiques tots els dies de la setmana per evitar el contacte entre parts implicades. En concret, des del 27 de març s'han fet 2.096 declaracions policials telemàtiques, entre detinguts i advocats, i 1.992 judicials, que consisteix en la presentació virtual dels detinguts a l'autoritat judicial. Les 54 comissaries de Catalunya i l’Àrea de Custòdia de Detinguts de Barcelona disposen d’aquest sistema des del passat 27 de març, quan els detinguts van deixar de ser traslladats a seus judicials. El nou model telemàtic suposa que des de les diferents dependències policials es gestioni directament la videoconferència amb tots els intervinents, és a dir,  el jutge, fiscal, personal judicial, advocat, i traductor (quan és necessari). En alguns casos, i a petició del jutjat de guàrdia, fins i tot s’hi incorporen testimonis i víctimes. Els Mossos d’Esquadra també s’han encarregat de les comunicacions telemàtiques entre els detinguts i els advocats, és a dir, el que serien les declaracions en seu policial, prèvies a la posada a disposició judicial dels detinguts. En total, des del passat 27 de març s’han realitzat un total 2.096 declaracions policials telemàtiques (detinguts i advocats) i 1.992 declaracions judicials (presentació virtual dels detinguts a l’autoritat judicial). Només a la ciutat de Barcelona, els Mossos realitzen diàriament, de dilluns a diumenge, una mitjana de 70 videoconferències, entre declaracions judicials i policials. Això és el 40% del total a Catalunya.  El cap de l’Àrea Regional d'Instrucció d'Atestats i Custòdia de Detinguts, l’inspector Manel González, ha assegurat que el sistema "ha vingut per quedar-se" i ha fet referència a la tasca que s'està fent des de tots els àmbits per actualitzar tots els sistemes per aquesta nova realitat.  D'altra banda, els Mossos han assumit mesures extraordinàries en la gestió dels detinguts que tenen o presenten símptomes de covid-19. En aquests casos, s'activa un protocol diferent per aïllar els detinguts de la resta de persones detingudes i se'ls trasllada en altres dependències policial per evitar el contacte amb la resta de persones.  Els agents que s'encarreguen de al custòdia dels detinguts també prenen mesures excepcionals com per exemple portar equips de protecció individual, material d'higiene, desinfecció i neteja. Els EPI consten de granota, mascareta, guants de làtex i visera/ulleres protectores.  Els detinguts declaren també equipats amb material de protecció EPI per garantir la seguretat de la videoconferència. Durant l'estada a l'àrea de custòdia els detinguts porten mascareta fins a la sortida de les dependències policials, així com guants de làtex. Aquest material es destrueix a la sortida dels detinguts. El matalàs utilitzat també se sotmet a una neteja específica i la garjola es precinta a l’espera de la seva neteja i desinfecció.

Summary: Els Mossos gestionen 4.088 videoconferències entre detinguts, advocats i jutges durant el confinament


Diversos veïns i membres d'entitats de l'Escala (entre les quals hi ha Òmnium i l'ANC) han entrat instàncies a l'Ajuntament demanant que al proper ple de dilluns declari persona non grata el propietari del càmping que allotja Guàrdia Civil i exregidor del PDeCAT al municipi, Martí Guillem. També n'han presentant d'altres reclamant al consistori que demani informació a la delegació del govern espanyol sobre el desplegament. La iniciativa es va acordar aquest dimarts es una assemblea celebrada just abans de la cassolada de protesta per l'arribada dels efectius del cos policial a la població. A la trobada, es va consensuar la mobilització i presentar les peticions a títol individual. A hores d'ara, se n'han recopilat unes 75 reclamant informació a l'Estat i una quarantena més contra Guillem. El moviment d'oposició a la presència de desenes d'efectius de la Guàrdia Civil a l'Escala ha decidit fer un pas més. Després de protagonitzar diverses concentracions de rebuig, aquest dijous veïns i entitats del municipi (entre els quals hi ha Òmnium o l'ANC) han entrat en bloc diverses instàncies demanant a l'Ajuntament que el ple de dilluns vinent declari el propietari del càmping que els allotja i exregidor del PDeCAT, Martí Guillem, persona non grata. Aquesta petició compta, a hores d'ara i segons els seus impulsors, amb una quarantena d'adhesions. Els demandants consideren que Guillem els ha permès allotjar-se a les seves instal·lacions malgrat la "brutalitat desmesurada" que la policia va "exhibir vers col·lectius pacífics de la població civil" el passat 1-O.  D'altra banda, també n'han presentat més d'una setantena reclamant al consistori que demani informació a la delegació del govern de l'Estat espanyol sobre les "raons i els objectius del desplegament" i que aquesta es faci "pública entre la ciutadania de l'Escala".  Les peticions s'han entrat en alguns casos a títol individual i, en d'altres, en nom de les associacions. La iniciativa es va gestar aquest dimarts en una assembla convocada a través de les xarxes socials arran de l'arribada d'efectius del cos policial. La primera actuació va ser una cassolada a les portes del càmping Illa Mateua. L'endemà van protagonitzar una nova protesta a les portes de l'Ajuntament i aquest dijous han entrat els documents de manera oficial.  L'establiment defensa l'actuació L'establiment allotja prop d'una vuitantena d'agents de la Guàrdia Civil. Hi van arribar en diversos dispositius aquest dimarts i hi romandran sense data determinada. L'adjunta a direcció, Eva Maria Trias, va explicar que la contractació de les instal·lacions (tancades al públic des del diumenge) s'ha tramitat a través d'una "agència" i va defensar que l'establiment es limitava a exercir la seva funció, que passa per "oferir allotjament i menjar". Trias també va criticar la situació política que "ha dividit la societat" i va emplaçar als governants a "asseure's a negociar".  El càmping de les polèmiques maniobres militars  El càmping ja va ser objecte de polèmica el passat mes de juliol després que les seves instal·lacions acollissin una exhibició de maniobres militars, on també van participar efectius d'aquest cos policial. Aleshores, Guillem va explicar que es tractava d'una activitat més que oferien als seus clients. El rebombori generat, però, el va forçar només dos dies després dels fets a presentar la dimissió com a regidor del PDeCAT, a l'oposició.

Summary: Veïns de l'Escala reclamen declarar persona non grata l'exregidor del PDeCAT i amo del càmping que allotja Guàrdia Civil


El govern espanyol ha aprovat al Consell de Ministres d'aquest dimarts els canvis en els requisits per accedir a beques i ajudes a l'estudi del curs 2020-2021. La convocatòria de beques del Ministeri d'Educació per al curs vinent recull un increment del 22% en el pressupost -386 milions d'euros més-. Es tracta del "major augment de l'última dècada", segons ha informat en un comunicat el Ministeri pilotat per Isabel Celaá. Pel que fa als canvis en les condicions d'accés, redueix a una nota de 5 el requisit acadèmic quan es tracta de beques no universitàries. També eleva el llindar més baix per poder-ne demanar i l'equipara al llindar de la pobresa. A més, també augmenta en 100 euros la quantia fixa de les ajudes. El decret al qual s'ha donat llum verda inclou l'alumnat amb trastorn de l'espectre autista en les ajudes per a estudiants amb necessitats específiques de suport educatiu. Celaá ha afirmat que "les beques havien perdut el seu caràcter de dret subjectiu i aquesta reforma els retorna aquesta condició. És el primer pas d'una reforma més profunda". Aquestes reformes beneficiaran 625.514 estudiants, segons càlculs del Ministeri d'Educació. 372.240 de nivells no universitaris i 253.274 de grau i màster. A més, el nombre d'estudiants no universitaris que podran rebre la beca completa augmentarà en gairebé 100.000. En el cas d'universitaris gairebé es duplica, de 89.376 a 175.945.

Summary: El govern espanyol aprova els canvis en els requisits de beques per al curs vinent que incrementen el pressupost un 22%


L'editorial Comanegra ha reeditat enguany 'L'Emperador' (1997), de Jordi Coca, amb motiu del vintè aniversari de la seva publicació. Es tracta d'una de les obres més significatives de la trajectòria de l'autor, però de les menys conegudes pel públic. 'L'Emperador' té lloc a la Xina del segle XVII i narra les aventures de Suen, un jove orfe i humil, que decideix emprendre un llarg viatge a la recerca de l'emperador. L'argument, però, només és una excusa que Coca fa servir per reflexionar sobre els temes universals presents en el conjunt de la seva obra: el viatge vital, la recerca de la utopia i el poder i la corrupció política. Tot i no tractar-se d'un relat autobiogràfic, sí que existeix una forta connexió entre els anhels personals de l'autor i la travessia del jove Suen. 'L'Emperador' és una obra clau per entendre l'obra de Coca. Segons ell, li va permetre "descobrir de què havia de parlar".  L’acte ha comptat amb la presència de Joan Sala, director de l’editorial Comanegra, i Francesco Ardolino, filòleg i autor del pròleg d’aquesta edició.  Destino va publicar 'L'Emperador' fa 20 anys, al 1997,  però el llibre va desaparèixer del mercat només dos mesos i tres edicions després, quan l'editorial va passar a formar part del grup Planeta i tot el seu material va quedar paralitzat en magatzems durant un any. Al 2000, Proa va treure de nou el llibre en el marc d'una col·lecció que finalment no va tirar endavant. Tot plegat, ha fet que aquesta obra de Jordi Coca caigués en l'oblit fins enguany.  Ara, l'editorial Comanegra, que té com a prioritat la recuperació d'autors rellevants de la literatura catalana, ha reeditat 'L'Emperador' en una edició molt cuidada. Compta, d'una banda, amb el pròleg d'Ardolino, que destaca com el personatge "es despulla a través del seu camí experiencial" i la portada de l'artista María Eugenia Manrique, que consisteix en la paraula “emperador” escrita a mà amb cal·ligrafia xinesa.  Coca ha explicat que el context social i polític actual pot portar a un lectura diferent de l'obra. Segons ell, quan es va publicar per primera vegada, es vivia un moment d'il·lusió, dins la "idea pujoliana d'oasi català", mentre que ara tenim "una societat convulsa, amb conflictes greus i on la corrupció és evident". Així doncs, l'actualitat "és més semblant al món del protagonista de la novel·la". Coca considera que, així com Suen es pregunta les causes últimes de tot el que viu, també els lectors poden començar a preguntar-se les causes del context actual.   Per a l'autor, aquesta obra és clau en la definició de tot el que va escriure després. "Representa el moment en el que vaig començar a sentir-me còmode amb mi mateix", afirma. Coca reconeix en 'L'Emperador' un punt d'inflexió en la seva obra. "Els arguments trepidants han deixat d'interessar-me. La meva narrativa ha tendit cap a llocs molt petits", ha conclòs.

Summary: L’editorial Comanegra reedita 'L'Emperador', de Jordi Coca, en el vintè aniversari de la seva publicació


Les famílies LGTBI demanen que l'orientació sexual dels pares i mares, l'expressió de gènere i el seu model familiar deixin de ser un tabú a l'escola. Per abordar la qüestió, un centenar de famílies s'han reunit aquest cap de setmana a Sant Carles de la Ràpita (Montsià) en una trobada organitzada per l'Associació Famílies LGTBI (FLG). "A les escoles, les famílies LGTBI no som suficient visibles: no apareixem als llibres de text, i tampoc apareix l'orientació sexual o la identitat de gènere", ha denunciat Katy Pallàs, presidenta de l'Associació. Des de l'Associació consideren que el Departament d'Ensenyament ha fet petites passes –com ara formació per lluitar contra la discriminació LGTBI- però lamenten que no n'hi ha prou i que cal incloure nous conceptes al material escolar "per acabar amb l'estigma". "Les paraules gai, lesbiana, transsexual o bisexual no s'utilitzen a les escoles", ha afirmat la presidenta de FLG, que ha afegit que tot i que no li agraden les etiquetes "es necessiten per fer-nos visibles, identificar-nos amb orgull i no continuïn sent un tabú i estigmatitzadores". Des de l'Associació s'han llençat diverses propostes, des del projecte 'Llibres a l'escola' fins al conta-contes, on les famílies sol·liciten que l'associació vagi al centre a llegir textos a una mateixa línia. D'altra banda, també han iniciat un programa educatiu que inclou la vessant de gènere transversal arreu de l'escola i inclou les famílies diverses: "tothom que no tingui una família que no sigui només d'un papa i una mama", ha apuntat Pallàs, "o també la diversitat cultural o de mobilitat". "Hem tocat diverses portes, també a Ensenyament, i ho tenim difícil", ha lamentat Pallàs, que creu que el Departament "desconeix el tema" i el fet que hi hagi escoles religioses també dificulta la qüestió. "Estem parlant de justícia social, de drets humans, i això a nosaltres ens costa molt de pair que se'ns negui", ha dit. De fet, Pallàs ha apuntat que una de les solucions seria que "sortís del Departament una iniciativa que digui, almenys, incorporar aquests llibres de text a deu escoles". "Ens donen suport però després no li fan publicitat ni té dotació econòmica", lamenta. L'Associació celebra trobades bianuals a diferents punts del país perquè "les famílies del territori també agafin poder" més enllà de les que viuen a Barcelona, on hi ha més diversitat. Unes 20 famílies de les Terres de l'Ebre han participat en la trobada de famílies. A les jornades, que es van iniciar divendres i acaben aquest diumenge, s'ha discutit sobre el repte d'educar en igualtat amb experts en la matèria i professionals de la docència, entre els quals la britànica Elly Barnes, d''Educate & Celebrate'; Mirta Lojo de la Xarxa d'Escoles per la Igualtat de l'Ajuntament Barcelona o Ignacio Pichardo, de la Universidat Complutense de Madrid. Aquesta és la quarta trobada que es fa. En anteriors edicions, s'han abordat els drets LGTBI a Europa o l'educació amb una visió més global. Per Pallàs, és clau que les famílies LGTBI de fora de Barcelona puguin tenir contacte perquè tenen problemes amb "coses quotidianes que poden semblar resoltes". Així, segons Pallàs, mentre que una parella LGTBI pot registrar sense dificultats a un nadó en nom dels dos membres a Barcelona, a la resta del territori li poden posar traves. "Et pots trobar un funcionari que –com que no s'hi troba de forma habitual- no té cap informació de com va això i et comunica que no pots registrar-lo a nom dels dos", ha explicat. En aquesta línia, l'Associació continua reclamant formació per al funcionariat de l'Estat per agilitzar els tràmits.

Summary: Les famílies LGTBI demanen que l'orientació sexual dels pares i mares no sigui tabú a l'escola


Contactava amb les seves víctimes a través de perfils falsos en dues xarxes socials ACN Barcelona.-Els Mossos d'Esquadra han detingut un home de 29 anys i de nacionalitat espanyola per obtenir imatges de menors despullades després de fer-se passar per fotògraf de moda. Segons fonts policials, el detingut va contactar amb una noia de 14 anys de Blanes a través de perfils falsos de dues xarxes socials i li va oferir la possibilitat de treballar com a model o com a dependenta de botigues de marques importants, amb un sou d'uns 1.600 euros al mes. Com a requisit, la jove, que va denunciar els fets el juliol passat, havia de superar un procés de selecció a través de la webcam per motius d'agenda del suposat fotògraf. Primer, li demanava que s'exhibís en banyador, després en roba interior i després que mostrés els sues genitals a la càmera. Un cop finalitzada la primera sessió, el detingut obligava la menor a continuar amb aquesta pràctica amb l'amenaça les imatges que ja havia enregistrat prèviament. Els Mossos d'Esquadra van iniciar una investigació per identificar el presumpte fotògraf i van detectar que s'havia donat d'alta a través d'un perfil fals en dues conegudes xarxes socials i des d'allà contactava amb les seves víctimes, moltes d'elles menors, i aconseguia que es despullessin davant de la càmera mentre es masturbava. Finalment, el 9 de novembre, els agents van detenir l'autor dels assetjaments i li van intervenir el material informàtic amb el qual amenaçava les seves víctimes. L'home està acusat dels delictes de corrupció de menors mitjançant internet i exhibicionisme. L'arrestat, que ja havia estat detingut pels Mossos l’any 2015 per fets similars, va passar a disposició judicial del jutjat de guàrdia de Santa Coloma de Farners el 10 de novembre i el  jutge va decretar la seva llibertat amb càrrecs. Una trentena de casos a Catalunya El portaveu dels Mossos d'Esquadra, Albert Oliva, ha destacat la necessitat que els menors que es trobin en situacions com aquesta tinguin la "valentia" per denunciar els fets primer als pares o tutors legals i després a la comissaria. Només així, segons Oliva, es podrà iniciar una investigació que permeti recollir les proves per detenir el presumpte autor dels fets i posar-lo a disposició del jutge. Segons Oliva, la policia catalana té constància d'una trentena de situacions com aquesta. "És una xifra estable, però no ens en podem refiar", ha comentat el portaveu dels Mossos en declaracions a l'ACN. El portaveu ha assenyalat que els Mossos d'Esquadra ja han fet més de 4.000 xerrades amb menors de 18 anys sobre la seguretat per navegar per Internet. Entre els consells que donen els Mossos d'Esquadra, hi ha desconfiar de les persones desconegudes, especialment si mostren un caràcter obert i amable; tenir la capacitat de tallar de cop la conversa, comunicar qualsevol cas d'abús a una persona de l'entorn i denunciar els fets als Mossos d'Esquadra amb la màxima informació possible.

Summary: Detenen un home que es feia passar per fotògraf de moda per obtenir imatges de menors despullades


El coronavirus ha sorprès milers de treballadors de la marina mercant en alta mar, que ara veuen com després de mesos navegant no poden desembarcar per motius de seguretat. És el cas d'un oficial català que va iniciar la campanya després de Reis en un vaixell que transporta mercaderies perilloses i que en lloc d'estar descansant des de fa dues setmanes navega rumb al continent americà. "No es pot tornar a casa ni volent", lamenta a l'ACN aquest professional del sector, que prefereix mantenir l'anonimat, des del mig de l'Atlàntic. Per la seva banda, un altre primer oficial de la marina mercant, Erik Font, explica que les que aconsegueixen fer el relleu ho fan extremant les precaucions i fent una quarantena preventiva. Fa uns dies, la Cambra Naviliera Internacional (ICS) i l'Associació internacional de Transport Aeri (IATA) van instar els governs a facilitar els intercanvis de tripulacions marítimes i aèries. En un comunicat conjunt, van denunciar que la situació era "insostenible" pel benestar a bord dels vaixells. Segons pronostiquen, al voltant de 100.000 treballadors necessiten ser rellevats cada mes de mitjana arreu del món. A més, demanaven als executius que designessin un "limitat i específic" nombre d'aeroports per fer les repatriacions amb seguretat i que preferiblement tinguin connexions directes amb països com Xina i Filipines, a més de destins europeus. L'oficial català entrevistat per l'ACN que actualment es troba enmig de l'oceà detalla que l'empresa els ha suspès el relleu de tripulació "fins a nova ordre" i sense oferir cap termini específic. "Ens demana, esperar, seguir motivats, però sense cap data ni mesura concreta fins que no puguin assegurar els canvis de tripulació de forma efectiva i segura, sense que ningú quedi atrapat a cap país i sense que ningú del vaixell es contagiï”, comenta aquest professional, encarregat de la càrrega i descàrrega de la mercaderia, la seguretat a bord i el manteniment dels equips, entre moltes altres tasques. Segons assegura, la vintena de tripulants de vuit nacionalitats amb qui comparteix el buc estan "tranquils" i "ben aprovisionats de material com mascaretes, guants i ulleres" però diu que estan més preocupats pels qui estan a terra. "Nosaltres estem en 'aïllament'", subratlla en una entrevista per escrit. No obstant això, admet no sentir-se fora de perill del coronavirus tot i portar moltes setmanes sense trepitjar terra. "Cada vegada que atraquem a port i pugen els pràctics o el personal de les terminals existeix un risc d'infecció", adverteix. Per ara, al vaixell, amb bandera d'un país asiàtic, navega amb el nombre de tripulants "mínim i indispensable" i es prenen mesures de seguretat diàries, com una distància mínima entre ells;  l'ús de guants, mascaretes i ulleres; la comprovació diària de la temperatura corporal i la desinfecció de les àrees compartides amb personal dels ports que visiten. Els que finalment poden efectuar el relleu, l'han de fer amb totes les mesures de seguretat. En aquest sentit, les navilieres emplacen els tripulants a fer una quarantena preventiva, encara que no es tinguin símptomes, per confirmar que són aptes per embarcar i no són portadors del coronavirus, segons explica a l'ACN el primer oficial Erik Font, que afegeix que a priori el personal que baixa a terra està sa perquè porta setmanes sense tenir contacte amb cap agent extern. La gran majoria de professionals d'aquest sector passen mesos fora de casa, tot i que depèn de la responsabilitat que tenen a bord. Els capitans i oficials hi estan menys temps per l'alt nivell de responsabilitat en les parts "més crítiques" de la navegació, com és l'amarratge i desamarratge, assenyala Font. La resta de la tripulació, dedicada al manteniment, està almenys uns tres o quatre mesos si han de fer rutes intercontinentals i depenent del tipus de transport. Quan es produeix el relleu, aquest s'allarga entre dos i tres dies perquè la nova tripulació conegui els paràmetres del vaixell ja que poden haver canviat en molt poc temps si les mercaderies són diferents respecte quan van desembarcar. Per aquest primer oficial, les navilieres a l'Estat estan fent "un gran esforç" en aquestes setmanes d'estat d'alarma perquè tenen més de la meitat dels bucs amarrats i només presten servei els que cobreixen les rutes d'interès general, com les que uneixen Barcelona i les Illes Balears per abastir l'arxipèlag de productes bàsics. "Això es pot suportar un determinat temps, si la cosa s'allarga ja veurem com anirà la situació", augura. Aquest esforç, opina, és compartit ja que els treballadors estan allargant les seves estades als vaixells perquè la tripulació que ha de pujar ho faci sana i el vaixell no deixi mai d'operar per manca d'efectius. En el seu cas, després d'haver navegat per tot el món i ser un dels primers oficials més joves de l'Estat amb només 24 anys, treballa en un petroler de la companyia Boluda al Port de Barcelona que subministra combustible a altres mercants i creuers i d'on no es mou durant algunes setmanes per no tenir contacte amb l'exterior. Què fer davant un cas de coronavirus a bord Per als vaixells que actualment estan navegant i que algun dels seus tripulants presentin símptomes en aigües espanyoles, el procediment és aïllar-lo i donar l'avís a les autoritats sanitàries. Quan el mercant pot atracar al port més proper amb certes condicions de seguretat, és atès pel personal mèdic de l'hospital més proper. Es tractaria d'un cas "molt complicat" de gestionar, segons l'oficial Erik Font, perquè hi intervenen Capitania Marítima, la Direcció General de la Marina Mercant, l'empresa, sanitat marítima i Salvament Marítim, encarregat de l'evacuació. A continuació, tot el vaixell hauria de desinfectar i fer la prova de la Covid-19 a tota la resta de companys. Si aquest cas es dona en aigües internacionals, el DPA, persona designada per mantenir contacte amb terra d'acord amb el conveni de l'Organització Marítima Internacional (OMI), busca l'estat més proper amb qui trobar una sortida. En les darreres setmanes, l'Organització Marítima Internacional (OMI) ha insistit als estats membres, entre ells Espanya, perquè els tripulants de la marina mercant siguin declarats treballadors essencials i puguin creuar fronteres amb l'objectiu que puguin embarcar en algun dels ports d'aquests països. D'aquesta manera, indiquen fonts de la Direcció General de la Marina Mercant a l'ACN, es garanteix la continuïtat del servei de transport marítim internacional i el manteniment de la logística i el transport de mercaderies. Paral·lelament, des de l'Estat també s'ha treballat per "facilitar l'arribada dels tripulants als seus respectius països i el canvi de tripulacions" i  ha inclòs aquest col·lectiu com una de les excepcions per creuar les fronteres. "Cap d'aquests treballadors pot ser impedit de desembarcar", conclouen. Per la seva banda, fonts de l'OMI confirmen que estan emplaçant els estats membres a reconèixer aquests treballadors com a essencial. "Sense el comerç marítim, els subministraments bàsics, incloent el menjar, productes agrícola i material mèdic escassejaria", recorda l'organisme, que afegeix que també són treballadors que "estan a primera línia". Amb tot, demana a les autoritats ser "pragmàtics i flexibles" amb les restriccions per circular i permetre als tripulants moure's si ho necessiten per relleus o per ser atesos en un hospital si s'escau.

Summary: Un oficial català de la marina mercant des del mig de l'Atlàntic: "Per ara no es pot tornar a casa de cap manera"


El Parlament encara no l'ha pogut validar com a conseqüència del context polític actual ACN Barcelona.-El Consell Interuniversitari de Catalunya (CIC) ha instat el Parlament a aprovar urgentment la moratòria de quatre anys perquè els estudiants universitaris que van iniciar els seus estudis de grau durant el curs 2014/2015 no els calgui acreditar el nivell B2 d'una tercera llengua com a requisit imprescindible per a l'obtenció del títol. Aquesta moratòria, que va ser aprovada pel CIC el juny de 2017, està encara avui pendent de ser validada pel Parlament per tal d’entrar en vigor pel context polític actual.  Aquest dimecres, la Junta del CIC –integrada pel Govern i les universitats catalanes- ha aprovat sol·licitar a la Secretaria d'Universitats i Recerca les actuacions davant dels grups parlamentaris perquè es modifiqui la Llei 2/2014 de mesures fiscals, administratives, financeres i del sector públic, on està recollida la necessitat d'acreditar el coneixement de la tercera llengua. La voluntat del CIC és que aquestes esmenes puguin ser tramitades el més aviat possible perquè les aprovi el Parlament i la moratòria entri en vigor abans de l’inici del pròxim curs 2018-2019. En aquest sentit, el Govern ja té enllestides les esmenes a la proposició de modificació de la Llei 2/2014 de mesures fiscals, administratives, financeres i del sector públic presentada pel PSC al Parlament per fer efectiva la moratòria. Amb la introducció d’aquestes esmenes al text inicialment proposat i l’aprovació de la proposició, el CIC considera que es garantiran els drets dels estudiants. D’una banda, el dret d’aquells que van iniciar els seus estudis de grau el curs 2014-2015 i que els finalitzen enguany de tenir la certesa que l’acreditació del nivell B2 d’una tercera llengua no els hi serà exigida per a l’obtenció del títol. I, de l’altra, el dels futurs estudiants de grau que es matriculin a partir del curs 2018-2019 de conèixer l’exigència de l’acreditació del nivell B2 abans de començar els seus estudis.

Summary: El CIC demana aprovar urgentment la moratòria de quatre anys per l'acreditació del nivell B2 d'una tercera llengua


Els quatre consellers que són a Bèlgica amb el president Puigdemont també demanen declarar des d'aquest país, segons han explicat fons pròximes al Govern destituït pel govern espanyol. Segueixen així les passes de Puigdemont. L'advocat belga del president, Paul Bekaert,  ha explicat a Associated Press que ha demanat que pugui ser interrogat des de Bèlgica i ha defensat que hi ha disposicions legals que ho fan possible. L'Audiència Nacional ha citat el president i els consellers a declarar aquest dijous i divendres, en admetre la querella de la Fiscalia General de l'Estat que els acusa dels delictes de rebel·lió, sedició i malversació de fons públics.  Aquets dimarts, set consellers destituïts pel 155 van acompanyar Puigdemont en la roda de premsa des de Brussel·les: Joaquim Forn, Dolors Bassa, Lluís Puig, Clara Ponsatí, Antoni Comín, Meritxell Borràs i Meritxell Serret. De matinada però, almenys Forn i Bassa han arribat a l'aeroport del Prat, on han estat increpats per un grup de persones amb banderes espanyoles. Pel que fa als consellers que des d'un primer moment s'han quedat a Catalunya, el vicepresident Oriol Junqueras ha confirmat que anirà aquest dijous a l'Audiència Nacional, i també hi declararan almenys Raül Romeva, Carles Mundó i Josep Rull.  Al llarg d'aquest matí han anat reben les notificacions judicials, només 24 hores abans de la cita. Un fet que, l'advocat català de Puigdemont i de set dels consellers, Jaume Alonso-Cuevillas, ha qualificat "d'atropellament dels drets fonamentals", tot assegurant que en els seus 33 anys d'advocat "mai havia vist citacions pel següent dia hàbil". Pel que fa a la presidenta del Parlament, Carme Forcadell, i els membres sobiranistes de la Mesa, han rebut aquest matí a la cambra catalana la citació judicial de mans dels Mossos i han confirmat que s'hi presentaran. Es tracta l'exvicepresident de la Mesa, Lluís Corominas, l'actual vicepresident, Lluís Guinó, la vicepresidenta, Anna Simó, i els secretaris Ramona Barrufet i Joan Josep Nuet. Estan acusats per la Fiscalia General de l'Estat pels mateixos tres delictes però, en el seu cas, han de declarar davant del Tribunal Suprem perquè mantenen la condició d'aforats. També estan citats per aquest dijous i divendres.

Summary: Els quatre consellers que són a Bèlgica amb Puigdemont també demanen declarar des d'allà


El servei de metro de la línia 3 entre Sants Estació i Paral·lel ha estat normalitzat a les 12.20 hores. Aquest tram no havia arribat a funcionar aquest matí per una incidència tècnica de matinada que ha afectat un tren de maniobres sense passatges a l'estació d'Espanya. Llavors no hi havia servei perquè eren les 4.40 hores. Un dels eixos del segon cotxe del tren ha remuntat el carril quan era remolcat cap a la cotxera de Sant Genís. Des de l'inici del servei a les 5 s'ha habilitat un autobús per al tram suspès. Durant el matí, el personal tècnic ha aconseguit retirar el tren al taller i reparar els desperfectes a la via afectada, ha informat TMB en un comunicat.

Summary: Normalitzat el servei de metro de la línia 3 entre Sants Estació i Paral·lel


Des de gener fins a novembre de 2016 s'han venut a Catalunya 253.351 vehicles d'ocasió, un 9,33% més que en el mateix període del 2015. El sector preveu que l'any es tancarà a Catalunya amb 276.048 vehicles d'ocasió venuts. Aquestes són les principals conclusions de l'estudi de novembre de 2016 elaborat pel Gremi del Motor i de la Federació Catalana de Vehicles de Motor (Fecavem) amb motiu del Saló Ocasió 2016, que se celebra fins l'11 de desembre al recinte de Montjuïc de Fira de Barcelona. La franja que concentra el major nombre d'operacions és la de vehicles de més de 10 anys, amb 144.792 transaccions, un 11,38% més que el 2015. Pel que fa als vehicles nous, se n'han matriculat 163.000 en el que portem d'any. Aquest informe assenyala també un increment en les vendes de vehicles nous respecte a l'any passat, amb 163.123 matriculacions fins al novembre. D'aquesta manera, a Catalunya es venen 1,55 cotxes usats per cada vehicle nou. Per demarcacions, Lleida és la que registra una ràtio més alta amb 2,7 vehicles d'ocasió per cotxe nou, mentre que Tarragona i Girona es mouen entre el 2,2 i el 2,0 respectivament, i a Barcelona la proporció és de 1,4 d'ocasió per cada vehicle nou. Per models, a Catalunya, els cotxes d'ocasió més demandats aquest any han estat, en aquest ordre, el Seat Ibiza, el Volkswagen Golf, el Seat León, el Renault Megane, el BMW Sèrie 3, l'Opel Astra, l'Opel Corsa, el Volkswagen Polo, el Renault Clio i l'Audi A3. Segons l'estudi realitzat per l'agència MSI, a la demarcació de Barcelona s'han venut 176.398 vehicles d'ocasió fins al novembre, un 10,77% més que en el mateix període de 2015. A la demarcació de Tarragona s'han fet 30.301 transaccions, un 5,88% més, seguida molt de prop per Girona, on s'han venut 28.904 vehicles, cosa que representa una variació del 4,79% respecte a l'any passat. A Lleida es van registrar 17.748 vendes de VO, xifra que suposa un increment del 9,06% en relació al mateix període de l'any passat. Per antiguitat, la franja de vehicles d'entre 0 i 2 anys ha augmentat un 17% en relació al mateix període de l'any passat. Entre gener i novembre de 2016 s'han transferit 44.200 cotxes semi nous davant els 32.159 de l'any passat. En aquest sentit, la franja que concentra el major nombre d'operacions és la de vehicles de més de 10 anys. En concret, entre gener i novembre d'aquest any, s'han dut a terme un total de 144.792 transaccions a Catalunya, un 11,38% més que el 2015; mentre que s'han venut 44.577 vehicles que tenen entre 6 i 10 anys d'antiguitat. Preu mig L'estudi estableix que un cotxe d'ocasió costa de mitjana, a Catalunya, 14.212 euros, un 12,2% més que l'any passat mentre que, a la resta d'Espanya, el preu mig és de 13.123 euros, un 6,7% més respecte a l'any anterior.   Segons els autors, els preus han experimentat un augment a causa de la gran demanda existent en el segment dels vehicles d'ocasió, especialment, dels semi nous, i la poca oferta existent.   Encara que hi hagi una diferència d'uns 100.000 cotxes a favor dels vehicles d'ocasió, l'estudi constata un equilibri més gran entre els dos tipus de cotxe. En aquest sentit, els autors assenyalen que el cotxe usat seguirà sent molt important, especialment, al canal professional (concessionaris). Així, el nombre de VOs venuts per professionals s'ha situat aquest any en 54.766 unitats enfront de les 49.109 de l'any passat, cosa que representa un augment del 8,28%. Entre particulars, les transaccions han arribat a les 169.930 operacions, un creixement de tan sols un 4,28%.   Finalment, l'informe estima que l'any 2016 a Catalunya s'hauran transferit un total de 276.048 vehicles d'ocasió i a Espanya, 1.727.460. L'estudi apunta que el 2017 es registrarà un increment de vendes de vehicles d'ocasió del 8% tant a Catalunya com a la resta d'Espanya.

Summary: Les vendes de vehicles d'ocasió creixen un 9,33% a Catalunya en relació a l'any passat